Η ομιλία του Προέδρου της ΚΕΔΚΕ
ΠΑΡΙ ΚΟΥΚΟΥΛΟΠΟΥΛΟΥ

Δημάρχου Κοζάνης
Σας καλωσορίζουμε στο ειδικό θεματικό συνέδριο για τις μεταφορές στο νησιωτικό χώρο και το ρόλο της Τοπικής Αυτοδιοίκησης που γίνεται εδώ στη Σύρο, στην καρδιά των Κυκλάδων.

Ταλαιπωρηθήκαμε για να φτάσουμε εδώ. Από το διπλανό νησί πρέπει να πας στον Πειραιά για να έρθεις στη Σύρο. 
Για να μην μιλήσουμε για το πώς έρχεσαι από τα Δωδεκάνησα ή το Βόρειο Αιγαίο. 
Εμείς τα ξέραμε αυτά, όπως τα ξέρετε πολύ καλά και εσείς που τα βιώνετε καθημερινά, όλο το χρόνο, χειμώνα-καλοκαίρι. 
Γι’ αυτό ακριβώς θελήσαμε να κάνουμε το Συνέδριό μας εδώ, για να πάρουν όλοι μια γεύση ενός προβλήματος που στοιχειώνει τα νησιά μας αλλά έρχεται στο επίκεντρο κάθε φορά που οι χιλιάδες κάτοικοι των πόλεων ετοιμάζονται για διακοπές –καλοκαιρινές ή και πασχαλινές. 
Εκατομμύρια τουρίστες που επισκέπτονται τη χώρα μας μπαίνουν σε μια περιπέτεια για να γευτούν το μύθο μας. 
Τους μισούς μήνες του χρόνου κυριαρχεί η απομόνωση και τους άλλους μισούς η μεγάλη ταλαιπωρία.
Και δεν είναι μόνο η ταλαιπωρία. 
Η κατάσταση αυτή έχει σημαντικές επιπτώσεις στην περιφερειακή ανάπτυξη, στην οικονομική αναβάθμιση του νησιωτικού χώρου για τον οποίο, κατά τα άλλα, όλοι αναφερόμαστε κάνοντας λόγο για εθνικό χώρο που πρέπει να διασφαλιστεί. 
Πώς; Χωρίς σύνδεση;

Παραμονές Πάσχα και όλα δείχνουν πως το φετινό καλοκαίρι θα ζήσουμε χειρότερες εικόνες ντροπής στα λιμάνια της χώρας. Και ίσως και πριν το καλοκαίρι. Τώρα. Πασχαλιάτικα. 
Η Τοπική Αυτοδιοίκηση, από τη φύση της, έρχεται σε επαφή με τα προβλήματα των πολιτών και των τοπικών κοινωνιών ευρύτερα. Φυσικό είναι, επομένως, να πάρουμε αυτή την πρωτοβουλία. Να μελετήσουμε το θέμα και να προτείνουμε λύσεις μαζί με τους κατεξοχήν αρμόδιους. Έτσι, μέσω του Ινστιτούτου Τοπικής Αυτοδιοίκησης, απευθυνθήκαμε στα Πανεπιστήμια Πειραιώς και Αιγαίου και μια ομάδα πανεπιστημιακών ανέλαβε να μελετήσει για μας το θέμα. Και έγινε καλή δουλειά. Θα τη δείτε σε λίγο.

Είναι μια πρωτότυπη δουλειά, με μετρήσεις που δεν είχαν ξαναγίνει, με στοιχεία. Η Αυτοδιοίκηση τεκμηριώνει αυτά που λέει. Γι’ αυτό άλλωστε φτιάξαμε το Ινστιτούτο Τοπικής Αυτοδιοίκησης. Και ήδη αποδίδει καρπούς:  
Μετά τις ολοκληρωμένες μελέτες για τη φορολογική αποκέντρωση, την Περιφερειακή αυτοδιοίκηση και τη Μητροπολιτική διακυβέρνηση, που υιοθετήθηκαν, σχεδόν παμψηφεί, στο τελευταίο μας τακτικό συνέδριο, ήρθε η τεκμηριωμένη πρόταση για τη Συνταγματική αναθεώρηση και ακολουθούν άλλες προτάσεις για τους μετανάστες, τα πολεοδομικά, τον εκσυγχρονισμό των Δήμων και τη διαφάνεια.    
Η πρόταση μας για τις μεταφορές στο νησιωτικό χώρο συνδέεται άμεσα με όλα αυτά. Γιατί, μην το ξεχνάμε, η σύνδεση των νησιών με την ενδοχώρα δεν είναι τεχνικό θέμα. Έχει σχέση με την αποκέντρωση, με την περιφερειακή ανάπτυξη, με την ισχυροποίηση της Αυτοδιοίκησης. Γι’ αυτό άλλωστε, στην πρότασή μας για τη Συνταγματική Αναθεώρηση 
· ζητάμε να ενταχθεί και η Αυτοδιοίκηση, 
· ζητάμε να αναβαθμιστούν οι Δήμοι και να θεσπισθεί η Περιφερειακή Αυτοδιοίκηση
· ζητάμε να διασφαλιστεί η οικονομική αυτοτέλεια της Αυτοδιοίκησης

· ζητάμε να ακούγεται η φωνή μας μέσα από διαδικασίες διαβούλευσης με την κεντρική εξουσία για κάθε νομοθετική ρύθμιση ή απόφαση που αφορά τους πολίτες και τη ζωή τους

Η Συνταγματική αναθεώρηση δίνει μια μεγάλη δυνατότητα να μπει ένα τέλος  στον αφόρητο συγκεντρωτισμό που συνιστά το σοβαρότερο εμπόδιο στην ανάπτυξη και την ευημερία του τόπου μας.

Εμείς θα αγωνιστούμε γι΄ αυτό.

Όπως αγωνιστήκαμε μαζί με τους νησιώτικους Δήμους και το σύνδεσμο τους για τη νησιωτικότητα.

Αγωνιστήκαμε και πετύχαμε να συμπεριληφθεί στο Σύνταγμα. 

Μπήκε στα Κοινοτικά κείμενα και έχει συμπεριληφθεί στην Ευρωπαϊκή συνταγματική συνθήκη ανεξάρτητα απ΄ την εξέλιξη της.    
Ήρθε η ώρα να διεκδικήσουμε –σε Ευρωπαϊκό επίπεδο αλλά και σε εθνικό- την καθιέρωση της νησιωτικότητας ως ειδικού κριτηρίου για το σχεδιασμό δράσεων Περιφερειακής Ανάπτυξης.
Αγαπητοί φίλες και φίλοι,

Η Ελλάδα, όπου το 14% του πληθυσμού κατοικεί σε 124 από τα 3500 νησιά, αποτελεί μοναδικό φαινόμενο για κράτος μέλος της Ευρωπαϊκής Ένωσης. Μοναδικό φαινόμενο πρέπει να αποτελεί και το γεγονός ότι τα νησιά, οι μεταφορές στα νησιά και η ζωή σε αυτά, αποτελούν κλασικό δείγμα έλλειψης ενιαίου κέντρου συντονισμού και πολυαρχίας καθώς εμπλέκονται αποσπασματικά και χωρίς ενιαία πολιτική τα Υπουργεία Ναυτιλίας, Μεταφορών, Ανάπτυξης, ΠΕΧΩΔΕ, Αιγαίου, Εσωτερικών. Και ακόμη: Γενικοί Γραμματείς Περιφερειών, Νομάρχες, Έπαρχοι και μια πληθώρα υπηρεσιών. Και όλα αυτά χωρίς την ουσιαστική συμμετοχή της Τοπικής Αυτοδιοίκησης, δηλαδή των ίδιων των τοπικών κοινωνιών και των πολιτών που κατοικούν σε αυτά τα νησιά.

Ο κατακερματισμός αυτός μεταξύ πολλαπλών επιπέδων διοίκησης και η έλλειψη ενός κέντρου συντονισμού, δημιουργεί ανισότητες, οικονομικές, κοινωνικές, αναπτυξιακές που όλο και εντείνονται. Ανισότητες τόσο με την ηπειρωτική Ελλάδα όσο και μεταξύ των ίδιων των νησιών. Εσείς οι ίδιοι ξέρετε πολύ καλά τι σημαίνουν αυτές οι διαφορές στην καθημερινή σας ζωή, στην καθημερινή σας οικονομική δραστηριότητα.
Φαίνεται πως δεν έχει γίνει κατανοητό ότι οι μεταφορές αποτελούν έναν επιταχυντή ανάπτυξης για τα νησιά μας. Αντίθετα έχουν διαμορφωθεί συνθήκες ολιγοπωλιακές ή και μονοπωλιακές, από τις οποίες δημιουργήθηκαν νησιά τριών ταχυτήτων:

· Τα μεγάλα, τα πιο «εμπορικά» και τουριστικά νησιά που βρίσκονται στην πρώτη κατηγορία εξυπηρέτησης με προβλήματα ικανοποίησης της ζήτησης κατά τις περιόδους αιχμής και χαμηλής συχνότητας κατά τις υπόλοιπες περιόδους του έτους.

· Ο πολύ μεγάλος αριθμός μεσαίων αλλά και μεγάλων πλην απομακρυσμένων νησιών (Δωδεκάνησα, νησιά Ανατολικού Αιγαίου) τα οποία μονίμως αντιμετωπίζουν το πρόβλημα της συγκοινωνιακής εξυπηρέτησης. 

· Τα μικρά νησιά της άγονης γραμμής, που παραμένουν σε συνθήκες απομόνωσης ανεξαρτήτως εποχής

Δεν χωρά λοιπόν αμφιβολία ότι το σύστημα που διαμορφώθηκε δεν εξυπηρετεί τους κατοίκους των νησιών, δεν εξυπηρετεί τους επισκέπτες, δεν εξυπηρετεί τις εμπορευματικές μεταφορές, δεν εξυπηρετεί την οικονομική και κοινωνική ανάπτυξη του νησιωτικού χώρου τόσο σε σχέση με την ηπειρωτική χώρα όσο και ενδονησιωτικά δημιουργώντας μεγάλες ανισότητες μεταξύ των πολιτών. Με αυτή την έννοια πρέπει να επαναπροσδιοριστεί και να επανασχεδιαστεί.
Και όχι μόνο να επανασχεδιαστεί. Αλλά να επαναπροσδιοριστεί σε μια νέα βάση. 
Το μήνυμά μας είναι ότι η πρόσβαση των πολιτών στις υπηρεσίες μεταφορών αποτελεί δημόσιο αγαθό και δικαίωμα που σε κάθε περίπτωση πρέπει να διασφαλιστεί από την Πολιτεία καθώς δεν μπορεί να υπακούει αποκλειστικά στη λογική της ανάλυσης κόστους-ωφέλειας. 
Βασικό κριτήριο αποτελεί η εξασφάλιση μιας εγγυημένης υπηρεσίας δημοσίου συμφέροντος σε κάθε χρήστη, ανεξάρτητα από τη γεωγραφική του θέση και σε προσιτή τιμή το οποίο να στηρίζεται στην αρχή της κατά το δυνατόν εναρμόνισης της τιμολογιακής επιβάρυνσης του χρήστη των θαλάσσιων μεταφορών με αυτή των χερσαίων μεταφορών όταν μιλάμε για την απολαβή ανάλογης υπηρεσίας. 
Διαφορετικά, ξέρουμε πολύ καλά ότι η οικονομική επιβάρυνση μιας επιχείρησης σε ένα νησί θα είναι πολύ μεγαλύτερη από ό,τι για την ομοειδή της στην ηπειρωτική χώρα με σαφείς επιπτώσεις στην ανταγωνιστικότητα της νησιωτικής οικονομίας.
Για να πετύχουμε, στο επίκεντρο μας πρέπει να βάλουμε το μεταφορικό έργο και όχι, όπως συμβαίνει σήμερα, το μεταφορικό μέσο. Το σημερινό σύστημα παράγει προβλήματα και ταλαιπωρία. Είναι άμεση η ανάγκη να οδηγηθούμε στην ανάπτυξη ενός ολοκληρωμένου συστήματος μεταφορών με το συντονισμό και διαφορετικών μέσων (πλοίων, αεροπλάνων, υδροπλάνων, ελικοπτέρων). 
Αυτό θα μπορεί να γίνει μέσω της προκήρυξης του μεταφορικού έργου που καλείται να προσφέρει ο επενδυτής, αντί της (υφιστάμενης) προκήρυξης αποκλειστικά και περιοριστικά στη βάση των χαρακτηριστικών του μεταφορικού μέσου-πλοίου. 
Αν υιοθετήσουμε αυτή την προσέγγιση θα ανοίξουμε το δρόμο στις συνέργειες που θα υπερπηδήσουν τους υφιστάμενους περιορισμούς και τις δυσκαμψίες.
Σε αυτό το πλαίσιο η Αυτοδιοίκηση θα μπορεί να χρησιμοποιήσει ακόμη αποτελεσματικότερα τα «εργαλεία» που προσφέρει ο νέος Κώδικας Δήμων και Κοινοτήτων ή οι Συμπράξεις Δημόσιου-Ιδιωτικού Τομέα (ΣΔΙΤ). Γι’ αυτό εμείς προτείνουμε:

· Την οργάνωση ενός ενιαίου κέντρου λήψης αποφάσεων, με ισχυρή συμμετοχή της Τοπικής Αυτοδιοίκησης με αποκλειστική αρμοδιότητα να οργανώνει, να σχεδιάζει, να προγραμματίζει, να συντονίζει,  να εποπτεύει και να ελέγχει τη διεξαγωγή του συγκοινωνιακού έργου όλων των μέσων μαζικής μεταφοράς, θαλάσσιων και αεροπορικών, στο νησιωτικό χώρο.

· Τη σύσταση, με πρωτοβουλία του δημοσίου, ενός εξειδικευμένου οργανισμού παροχής ακτοπλοϊκών υπηρεσιών στις άγονες γραμμές, που θα χειρίζεται δημόσιους πόρους και μέσα, με στόχο την υλοποίηση του σχεδιασμού του κεντρικού φορέα

· Τη δημιουργία ενός «Παρατηρητηρίου» που θα καταγράφει συστηματικά τα δεδομένα που σχετίζονται με το σύστημα μεταφορών, τις προσφερόμενες υπηρεσίες, τις ελλείψεις που παρατηρούνται και θα έχει γενικά την ευθύνη παρακολούθησης και αξιολόγησης των συνθηκών που επικρατούν στην αγορά των νησιωτικών μεταφορών και την προώθηση διορθωτικών δράσεων.
Θέλω, όμως, να κάνω μια ακόμη πιο ιδιαίτερη αναφορά στις άγονες γραμμές. Οφείλουμε όλοι μας απέναντι στους συμπατριώτες μας, που συνεχώς λέμε ότι κρατούν ζωντανά τα ακριτικά νησιά (αλλά ξεχνάμε να τους δείξουμε την εκτίμησή μας γι’ αυτό όταν έρχεται η ώρα του «ταμείου»), να πάρουμε αποτελεσματικά μέτρα για την υποστήριξή τους. 
Η εικόνα που έχουμε είναι απογοητευτική.  Με την απελευθέρωση οι νησιώτες δεν βίωσαν καμιά ουσιαστική βελτίωση, ούτε σε επίπεδο παρεχόμενων υπηρεσιών ούτε σε επίπεδο τιμών. Ίσα, ίσα που πληρώνουν από την τσέπη τους, μέσω του επίναυλου, την αύξηση των επιδοτήσεων. Πληρώνουν περίπου τα μισά του συνολικού ποσού των επιδοτήσεων. Ενός ποσού που για το 2005-2006 ανήλθε στα 44 εκατ. ευρώ εκ των οποίων ο κρατικός προϋπολογισμός κάλυψε τα 20 εκατ. ευρώ.
Η Ελλάδα είναι η μόνη χώρα στην Ευρώπη με τόσα πολλά νησιά που πρέπει να εξυπηρετηθούν με καθεστώς δημόσιας υπηρεσίας.

Το κόστος που αναφέρθηκε είναι τέτοιο που επιβάλει να απευθυνθούμε στην Ε.Ε. και να ζητήσουμε την κάλυψη μέρους του κόστους αυτού.  

Δεν είναι, όμως, μόνον οι μεταφορές το πρόβλημα. Έχουμε και τις υποδομές των λιμανιών καθώς και τις ελλείψεις στις ευρύτερες υποδομές που επίσης επηρεάζουν την ανάπτυξη στα νησιά. Δεν πρέπει να μας διαφεύγει πως  και τα προβλήματα των υποδομών επιτείνονται από τα προβλήματα εκμετάλλευσης τα οποία οφείλονται επίσης στην έλλειψη ενιαίου κέντρου προγραμματισμού,  συντονισμού και ελέγχου και την επακόλουθη πολυαρχία, για να το πω κομψά.
Γιατί θα μπορούσα να μιλήσω πολύ σκληρότερα, διαβάζοντας το –άνευ αποδεκτών- κείμενο του Υπουργείου Ναυτιλίας που πραγματεύεται τα θέματα λειτουργίας και οργάνωσης των Λιμενικών Ταμείων και των Δημοτικών Λιμενικών Ταμείων εξακολουθώντας να αγνοεί κατά προκλητικό τρόπο ότι τα Δημοτικά Λιμενικά Ταμεία είναι ΝΠΔΔ των ΟΤΑ εποπτευόμενα από το Υπουργείο Εσωτερικών. 
Παρ’ όλα ταύτα, το Υπουργείο Ναυτιλίας δείχνει να θεωρεί εαυτό του ως το εποπτεύον Υπουργείο, το μόνο που γνωρίζει, που μπορεί να προτείνει λύσεις, που είναι αρμόδιο για την επίλυση των προβλημάτων. Και αυτό την ώρα που το Υπουργείο Ναυτιλίας δεν έχει τιμήσει τη ρητή δέσμευση του Υπουργού του ότι ο θεσμός των Δημοτικών Λιμενικών ταμείων θα επεκταθεί στο σύνολο των λιμανιών της χώρας. Άλλωστε, ο νέος -σχέδιο νόμου, πλέον- Δημοτικός και Κοινοτικός Κώδικας ορίζει ως αποκλειστική αρμοδιότητα των ΟΤΑ την εκμετάλλευση των χερσαίων ζωνών των λιμανιών, τη συντήρηση και την κατασκευή των λιμενικών έργων.

Πρέπει επιτέλους να γίνει κατανοητό πως αποκέντρωση «α λα καρτ» δεν υπάρχει. Η αποκέντρωση πρέπει να προωθηθεί παντού. Οι τοπικές κοινωνίες, με τους φορείς τους και τους εκπροσώπους τους, πρέπει να πάρουν στα χέρια τους τις τύχες των λιμανιών τους.

Και όχι μόνο. Γι’ αυτό άλλωστε, στο πλαίσιο της πρότασής μας για τη Συνταγματική Αναθεώρηση, παράλληλα με το αίτημα για την –προβλεπόμενη από το Σύνταγμα- καθιέρωση αυτοδιοικητικών περιφερειών και για την οργάνωση μητροπολιτικών αυτοδιοικητικών θεσμών στα μεγάλα πολεοδομικά συγκροτήματα, επισημαίνουμε την ανάγκη αντίστοιχων θεσμών για τα νησιωτικά συμπλέγματα. 
Αυτά τα αιτήματα είναι πλέον ώριμα και κατασταλαγμένα. Δεν μπορούν να περιμένουν άλλο.
Όπως δεν μπορεί να περιμένει άλλο η μεταρρύθμιση που οδηγεί στη μεγάλη τομή στο νησιώτικο χώρο.

Ένας Δήμος σε κάθε νησί, πλην ελαχίστων περιπτώσεων, και θεσμός Δημάρχου- Κυβερνήτη που ασκεί δηλαδή το σύνολο των κρατικών αρμοδιοτήτων.  

Άλλωστε, και το πρόβλημα που εξετάζουμε εδώ σχετίζεται άμεσα με το βαθμό αποκέντρωσης και με την ενίσχυση της Αυτοδιοίκησης. Όλοι μας κατανοούμε πως αν ο κάτοικος της Τήνου ή της Σίφνου μπορούσε να επιλύσει τα θέματα με την πολεοδομία στο νησί του δεν θα χρειαζόταν να ταξιδέψει στη Σύρο. Πολλά από τα υφιστάμενα δρομολόγια γίνονται ακριβώς επειδή δεν έχει προχωρήσει η αποκέντρωση όσο θα έπρεπε. Ούτε στους θεσμούς, ούτε στην παιδεία ούτε στις υπηρεσίες υγείας.

Είναι ζήτημα ζωής, πια, καλύτερης ζωής, αντάξιας των νησιών μας, η ενίσχυση της αποκέντρωσης γενικότερα και ο επαναπροσδιορισμός και επανασχεδιασμός του υφιστάμενου συστήματος μεταφορών στα νησιά. Πιστεύουμε ότι το Συνέδριό μας θα δώσει το αποφασιστικό έναυσμα.

